SKRIFTLIG FORESPØRGSEL E-0814/00

af Agnes Schierhuber (PPE-DE) og Xaver Mayer (PPE-DE) til Kommissionen

(21. marts 2000)

Om: Opdrivning af kvæg til sæteren

Mærkning og registrering af kvæg er en nødvendig forudsætning for i forbindelse med den obligatoriske oksekødsmærkning at sikre en fuldstændig tilbagefølgning. I medlemsstater med bjerg regioner og alpine regioner foreligger der på grund af opdrivning af kvæget til sæteren en særlig situation. Alene i Østrig opdrives hvert år om foråret ca. 300.000 køer og i Bayern ca. 54.000 køer til sæterne, hvor de forbliver i ca. i 3 måneder. Som regel er disse sætere fælles græsarealer, hvor dyr fra forskellige bedrifter samles og passes i fællesskab. Med de eksisterende opdrivningslister kan hvert dyr henføres til sin bedrift.

Forordning 820/97(1) om identifikation og registrering af kvæg tager ikke hensyn til disse særlige krav og forenklinger hvad angår registrering af kvæg, som opdrives til sæterne.

1. Hvordan bedømmer Kommissionen det særlige tilfælde, som opdrift af kvæg til sæterne og dyrenes forbliven på sæterne udgør med hensyn til registreringerne henholdsvis de allerede førte opdrivningslister?

2. De nuværende registreringsforpligtelser ved opdrivning til sæterne kræver en dyr og omfattende administration, der går langt ud over det nødvendige omfang. Er Kommissionen rede til at overveje en forenkling, som er baseret på hensigtsmæssigheden?

3. Kan Kommissionen foreslå en mere praktisk og praksisnær håndhævelse?

4. Er Kommissionen rede til at overlade det til medlemsstaterne at vurdere, hvilke krav der skal stilles til en praksisorienteret registrering?

(1) EFT L 117 af 7.5.1997, s. 1.

Svar afgivet på Kommissionens vegne af David Byrne

(25. april 2000)

1. Kommissionen har fra de østrigske myndigheder modtaget oplysninger om problemerne i forbindelse med registreringen i den elektroniske database, der er foreskrevet i artikel 5 i Rådets forordning (EF) nr. 820/97 om indførelse af en ordning for identifikation og registrering af kvæg og om mærkning af oksekød og oksekødsprodukter(1), af flytningerne af det kvæg, der om sommeren sættes på græs forskellige steder i bjergene. EF-bestemmelserne fastsætter utvetydigt, at alle flytninger af kvæg skal registreres i den elektroniske database, så det sikres, at denne er fuldt anvendelig. Rådsforordningen indeholder ingen undtagelser fra denne grundlæggende regel, og dette er efter Kommissionens mening fornuftigt. I den forbindelse er det ikke tilstrækkeligt at føre lister over ankomne dyr.

2. Kommissionen har intet imod at åbne mulighed for, at der kan fastsættes særlige regler for registreringen i de nationale databaser af flytninger som nævnt i punkt 1. Sådanne regler ville ikke være en undtagelse fra selve princippet om registrering af alle flytninger, men ville blot vedrøre de metoder, der skal anvendes ved registreringen. Kommissionens vedtagelse af sådanne særlige regler vil dog forudsætte en tilføjelse til artikel 7, stk. 1, andet led, i Rådets forordning (EF) nr. 820/97. Dette spørgsmål drøftes i øjeblikket i Europa-Parlamentet og Rådet i forbindelse med behandlingen af forslaget til Europa-Parlamentets og Rådets forordning om indførelse af en ordning for identifikation og registrering af kvæg og om mærkning af oksekød og oksekødsprodukter og om ophævelse af Rådets forordning (EF) nr. 820/97(2).

3. Hvis Europa-Parlamentet og Rådet bliver enige om at give Kommissionen mulighed for at fastsætte særlige regler som nævnt i punkt 2, vil Kommissionen foretage en grundig undersøgelse af, hvordan dette bedst kan gøres rent teknisk.

4. Nej. Kommissionen mener, at dette spørgsmål bør reguleres i EF-bestemmelserne. Ellers vil der være en betydelig risiko for, at der anvendes forskellige løsninger, hvilket kunne skade selve tilliden til oplysningerne og den obligatoriske mærkningsordning for oksekød.

(1) EFT L 117 af 7.5.1997.

(2) KOM(1999) 487 endelig udg.